CELEX: C2004/300/65
Language: et
Date: 2004-12-04 00:00:00
Title: Kohtuasi C-433/04: Euroopa Ühenduste Komisjoni 8. oktoobri 2004. aasta hagi Belgia Kuningriigi vastu

4.12.2004   
            
            
               ET
            
            
               Euroopa Liidu Teataja
            
            
               C 300/34
            
         Euroopa Ühenduste Komisjoni 8. oktoobri 2004. aasta hagi Belgia Kuningriigi vastu
   (Kohtuasi C-433/04)
   (2004/C 300/65)
   Euroopa Ühenduste Komisjon esitas 8. oktoobril 2004 Euroopa Ühenduste Kohtusse hagi Belgia Kuningriigi vastu. Hageja esindaja on D. Triantafyllou, kohtudokumentide kättetoimetamise aadress Luxembourgis.
   Euroopa Ühenduste Komisjon palub Euroopa Kohtul tuvastada:
   
               —
            
            
               et kohustades pea- ja alltöövõtjaid, kelle lepingupooled on välismaised Belgias registreerimata isikud, pidama kinni tööde eest makstavast summast 15 %, ning pannes pea- ja alltöövõtjatele solidaarvastutuse nende Belgias registreerimata lepingupartnerite maksuvõlgade eest, on Belgia Kuningriik rikkunud EÜ asutamislepingu artiklitest 49 ja 50 tulenevaid kohustusi;
            
         
               —
            
            
               jätta kohtukulud Belgia Kuningriigi kanda
            
         Õiguslikud alused ja peamised argumendid
   Siseriiklik regulatsioon ehituse valdkonnas, mis kohustab trahvi ähvardusel maksma pea- ja alltöövõtjaid iga nende Belgias registreerimata lepingupartnerile makstud summa pealt 15 % Belgia ametiasutustele, eesmärgiga tagada nende lepingupartnerite võimalike maksuvõlgade tasumine, on EÜ asutamislepingu artiklites 49 ja 50 sätestatud teenuste osutamise vabaduse takistus. Samuti on vastuolus EÜ asutamislepingu artiklitega 49 ja 40 pea- ja alltöövõtjate solidaarkohustus tasuda Belgias registreerimata lepingupartnerite maksuvõlad, mis võivad ulatuda 35 %-ni tööde kogumaksumusest ilma käibemaksuta.
   Kõnealune regulatsioon on oma olemuselt selline, mis takistab pea- ja alltöövõtjaid väljaspool Belgiat registreeritud isikutega lepinguid sõlmimast. Automaatne solidaarvastutuse kohaldamine pea- ja alltöövõtjale nende lepingupartnerite maksuvõlgade suhtes on vastuolus proportsionaalsuse põhimõttega ning riivab põhjendamatult pea- ja alltöövõtja omandi- ja kaitseõigust. Solidaarvastutust kohaldatakse automaatselt ilma, et ametiasutus tõendaks pea- või alltöövõtja eksimust või kaasosalust maksuvõla tekkimises. Vastutus võib hõlmata ka maksuvõlgu, mis on seotud töödega, mida teine lepingupool teostas kolmandatele isikutele. Kohustuse täitmata jätmise eest karistatakse trahviga kinnipeetava summa kahekordses määras.
   Nimetatud õigusakt kujutab endast Belgias registreerimata äriühingutele, kes soovivad Belgias oma teenuseid osutada, takistust. Nad peavad leppima summaga, millest on maha arvestatud 15 %, isegi kui neil puuduvad maksuvõlad, mille tasumiseks summa kinni peetakse ning summa tagasimaksmine toimub alles hiljem tagasinõude korras.
   Sääraseid meetmeid ei saa pidada objektiivselt õigustatuks. Esiteks pole enamikel juhtudel teises liikmesriigis asukohta omav isik selle maksu kohuslane, mille tasumiseks selline regulatsioon sisse on seatud. Samuti peab sellist mehhanismi pidama ebaproportsionaalseks ka olukordades, kus maksuvõlad tasutakse ning nõutakse tagasi Belgias.
   Lõpetuseks, registreerimise võimalus ei õigusta summa kinnipidamise ning solidaarvastutuse kohaldamist. Registreerimisprotseduur sisaldab endast ka palju muud kui pelgalt Belgia ametiasutustele vajaliku teabe edastamist, mistõttu pole registreerimine alternatiiv Belgiast väljaspool asutatud äriühingutele, kes soovivad oma vabadust teenuseid osutada Belgias kasutada. Registreerimiskohustus muudab EÜ asutamislepingu sätestatud teenuste osutamise vabaduse mõju olematuks.